1960 թ. Ռ. Ա. Ալեքսանդրյանը հրավիրվել է այլ աշխատանքի, և ամբիոնի վարիչ է նշանակվել ֆիզմաթ. գիտությունների թեկնածու, դոցենտ Հ. Մ. Մարտիրոսյանը (հետագայում` պրոֆեսոր): Դասավանդման աշխատանքում ամբիոնին էապես օգնել են ՀՍՍՀ ԳԱ որոշ աշխատակիցներ, ինչպես նաև համալսարանի այլ ամբիոնների դասախոսներ: Բացի այդ, գործնական պարապմունքներն անցկացրել են ամբիոնի լավագույն շրջանավարտները: Հետագա տաս տարիների ընթացքում ամբիոնի կազմը բավարար չափով համալրվել է երիտասարդ մասնագետներով, որոնք գործուղվել և որակավորում էին ստացել ԽՍՀՄ առաջնակարգ ուսումնական և գիտական հաստատություններում: Չնայած ամբիոնն արդեն կարողացել է ինքնուրույն կատարել ամբողջ անհրաժեշտ աշխատանքը, դասավանդման մակարդակն ավելի բարձրացնելու և մասնագիտական դասընթացների ցանկն ընդլայնելու նպատակով ամբիոնի նախաձեռնությամբ հաճախակի են հրավիրվել անվանի մասնագետներ տարբեր ուսումնական և գիտական հաստատություններից` դասախոսություններ կարդալու: